Zlatans agent varsler at de vil gå til søksmål: Tidligere landslagstrener beskylder Zlatan for doping
ARTIKKELEN ER OVER TRE ÅR GAMMEL Det er Nya Wärmlands-Tidningen som melder dette torsdag. – Zlatan gikk opp ti kilo på et halvår i Juventus. Jeg tror at han var dopet, siteres Ulf Karlsson på i NWT. – Mener du det du sier, spør avisen? – Ja, jeg er overbevist, svarer Karlsson. Les også: Nå må du opp et hakk, Zlatan. Ulf Karlsson har selv innrømmet at han brukte dopingmidler på 1960-tallet, før de ble forbudt. Karlsson viser til Zlatans vektøkning i muskelmasse mens han var i Juventus. – Det er unaturlig, sier Ulf Karlsson til Expressen. Nå varsler Zlatans agent, Mino Raiola, at de vil gå til søksmål mot Karlsson. – Vi vil saksøke ham. Jeg er ikke ekspert på svensk lovgivning, men vi har en svensk advokat, sier han til Expressen. – Denne mannen har gjort en stor feil. Han kommer til å ha ett liv før denne uttalelsen, og ett liv etter. Han sprer usannheter. Agenten sier videre at Zlatan ble jevnlig testet da han var i Juventus, og at det ikke er hold i påstandene. – Det er latterlig. Vi kan bevise at at det ikke er sant. Alle klubber Zlatan har vært i vet at han ikke engang tar aspirin. Han sier han har snakket med den svenske profilen i dag, som forholder seg rolig. – Han er mer flau over at han brente et straffespark i går.Tirsdag var Ulf Karlsson en av deltagerne på et seminar om blant annet doping på Värmlands idrottshistoriska sällskaps idrottscafé i Karlstad. Det var der Ulf Karlsson kom med de oppsiktsvekkende uttalelsene. Karlsson var svensk landslagssjef i friidrett fra 2001 til 2004. Han har ellers blant annet vært gjesteprofessor i ledelse ved Göteborg-universitetet. Les også: De bare følger med meg Zlatan Ibrahimovic har aldri testet positivt for doping. Etter at Nya Wärmlands-Tidningen omtalte saken, ringte Expressen opp Karlsson. Han stod ved sine uttalelser: – Dette var en diskusjon om hvor utbredt doping er. Vi kom inn på at Juventus hadde en lege som fikk en dom på 22 måneders fengsel for å ha dopet spillerne systematisk. Og man har kunnet lese at Zlatan økte veldig raskt i vekt. Det er unaturlig med en så rask vektøkning, sier Karlsson til Expressen. – Jeg er temmelig sikker på at man ikke kan gå opp ti kilo muskler, sier Karlsson, som dessuten ikke tror fotballspillere bruker så mye tid i styrketreningsrommet. I Expressen siteres Karlsson på «ti kilo muskler på to sesonger», mens han i NWT siteres på «ti kilo på et halvår». Les også: Ny maktdemonstrasjon av Zlatan. Ulf Karlsson er far til Jonas Karlsson, som jobber som kommentator i svensk TV. Det var sønnen som i sin tid kalte Petter Northug «en gris» i Kollen-VM i 2011. Det svenske fotballforbundet reagerer sterkt på Karlssons spekulasjoner: – Det er en veldig, veldig alvorlig anklage, sier pressesjef Niklas Bodell til Expressen. – Å påstå noe sånt uten å ha noe klart, det er veldig oppsiktsvekkende og overraskende for meg. Det høres helt absurd ut i mine ører. Også landslagssjef Lasse Richt reagerer sterkt på beskyldningene mot Zlatan: – Man blir helt stum. Det er så mange løse tråder. Jeg trodde at han var et klokt menneske, sier Lasse Richt. OL-mester i høyde Stefan Holm og den tidligere hockeystjernen og landslagssjefen Bengt-Åke Gustafsson deltok også på seminaret. – Jeg har ingen mening om Zlatan, sier Holm til Nye Wärmlands-Tidningen. – Det kan nok stilles spørsmål ved det som skjedde, sier Gustafsson.
Sveriges tidligere landslagstrener i friidrett har anklaget Zlatan Ibrahimovic for doping. Nå varsler svenskens agent at de vil gå til søksmål.